KIRJALLINEN KYSYMYS E-2024/97 esittäjä(t): Marjo Matikainen-Kallström (PPE) - komissiolle (11. kesäkuuta 1997)

Aihe: Internetin käyttö laittoman ja vahingollisen informaation levittämiseen

Internetistä on lyhyen ajan kuluessa tullut vahingollisen informaation avoin välityskanava. Esimerkiksi Suomessa on viime päivinä keskusteltu vilkkaasti internetin aiheuttamista ongelmista ja vastuukysymyksistä. Kyseessä ovat olleet tapaukset, joissa nuoret ovat rakentaneet pommeja internetistä saamiensa ohjeiden mukaan aiheuttaen suurta vaaraa itselleen ja ympäristölleen. Pomminteko-ohjeista on lyhyt matka vaikkapa synteettisten huumeiden valmistusohjeisiin. Vaikka ohjeissa saatetaankin varoitella kokeilun vaaroista, tämän tyyppisen tiedon mahdollisimman laaja levittäminen ei palvele yleisen turvallisuuden ylläpitoa ja edistämistä.

Avoimien tietoverkkojen edut ovat kiistämättömät, mutta informaation syöttämiseen pitäisi saada selkeät pelisäännöt valvonnan mahdollistamiseksi ja internetin käyttäjien suojelemiseksi. Kysymykseni kuuluukin - mihin toimiin komissio aikoo ryhtyä tehokkaamman esiseulontajärjestelmän kehittämiseksi, jotta haitallisen informaation siirtyminen internetiin voitaisiin estää ja kyseisen kaltaisen informaation levittäjät tai levitystä yrittävät saataisiin nykyistä paremmin vastuuseen teoistaan?

Komission jäsenen Martin Bangemannin komission puolesta antama vastaus (31.7.1997)

Parlamentin jäsentä pyydetään tutustumaan komission vastauksiin, jotka on annettu aiheesta äskettäin tehtyihin kirjallisiin kysymyksiin, erityisesti parlamentin jäsenten Plooij-van Gorselin (P-572/97) ((EYVL C 217, 17.7.1997. )), Kaklamanisin (E-3041/96) ((EYVL C 91, 20.3.1997 )), Hallamin (P-2792/96) ((EYVL C 83, 14.3.1997, s. 68. )), Amadeon (E-2663/96 ((EYVL C 83, 14.3.1997, s. 45. )) ja E-2550/96 ((EYVL C 83, 14.3.1997, s. 24. ))), Plooij-van Gorselin (P-2479/96) ((EYVL C 60, 26.2.1997, s. 92. )) ja Crepazin (P-2458/96) ((EYVL C 60, 26.2.1997, s. 87. )) tekemiin kysymyksiin.

Komissio tutkii aihetta aktiivisesti. Parlamentin jäsentä pyydetään tutustumaan erityisesti Internetin laittomasta ja haitallisesta sisällöstä annettuun tiedonantoon ((KOM(96) 487 lopullinen )) sekä vihreään kirjaan alaikäisten ja ihmisarvon suojelusta audiovisuaalisissa ja tietopalveluissa ((KOM(96) 483 lopullinen )) (molemmat annettu 16. lokakuuta 1996), 28. marraskuuta 1996 pidetylle neuvoston istunnolle laadittuun Internetin laitonta ja haitallista sisältöä käsittelevän työryhmän kertomukseen, 17. helmikuuta 1997 annettuun neuvoston päätöslauselmaan Internetin laittomasta ja haitallisesta sisällöstä ((EYVL C 70, 6.3.1997 )), neuvostolle 27. kesäkuuta 1997 annettuun välikertomukseen Internetin laittoman ja haitallisen sisällön torjumiseen liittyvistä EU:n jäsenvaltioiden aloitteista, neuvostolle 30. kesäkuuta 1997 annettuun vihreän kirjan seurantakertomukseen sekä komission 16. huhtikuuta 1997 neuvostolle, parlamentille, talous- ja sosiaalikomitealle ja alueiden komitealle antamaan tiedonantoon Eurooppalainen elektronisen kaupankäynnin aloite. ((KOM(97) 157 ))

Komissio laatii parhaillaan edellä mainittujen analyysien pohjalta useita laittoman ja haitallisen materiaalin levittämisen ennalta torjumiseen tähtääviä aloitteita, kuten luonnosta neuvoston suositukseksi sekä tietoyhteiskunnan verkkoja koskevaa toimintasuunnitelmaa. Lisäksi parlamentille, neuvostolle, talous- ja sosiaalikomitealle ja alueiden komitealle ollaan laatimassa yhtenä edellä mainitun komission tiedonannon Eurooppalainen elektronisen kaupankäynnin aloite jatkotoimenpiteenä tiedonantoa, jonka tarkoituksena on varmistaa elektronisen viestinnän turvallisuus ja luotettavuus.